27 май 2016 йил № 717 Янгиқўрғон қишлоғи

**ДАФН ЭТИШ ЖОЙЛАРИНИ САҚЛАШ ҚОИДАЛАРИНИ ТАСДИҚЛАШ ТЎҒРИСИДА**

“Дафн этиш ва дафн иши тўғрисида»ги (Ўзбекистон Республикаси қонун ҳужжатлари тўплами, 2010 йил, 52-сон, 508-модда) ва «Маҳаллий давлат ҳокимияти тўғрисида”ги (Ўзбекистон Республикаси Олий Кенгашининг Ахборотномаси, 1993 йил, 9-сон, 320-модда) қонунларига асосан ҳамда Ўзбекистон Республикаси Вазирлар Маҳкамасининг 2011 йил 4 апрелдаги 101-сонли “Дафн этиш ва дафн иши тўғрисида”ги Ўзбекистон Республикаси Қонунини амалга ошириш чора-тадбирлари ҳақида”ги қарори (Ўзбекистон Республикаси қонун ҳужжатлари тўплами, 2011 йил, 14-сон, 138-модда) ижросини таъминлаш ҳамда туман тасарруфидаги дафн этиш жойларини сақлаш ва ободонлаштириш мақсадида

**ҚАРОР ҚИЛАМАН:**

1. Фарғона вилояти ҳокимининг 2015 йил 19 мартдаги “Маҳаллий давлат ҳокимияти органларининг ҳаволаки нормаларини амалга оширишга қаратилган норматив-ҳуқуқий ва бошқа ҳужжатларни ишлаб чиқиш режаларини тасдиқлаш тўғрисида”ги 82-сонли ҳамда 2016 йил 6 майдаги “Вилоятдаги қабристонларда дафн этиш хизматларини кўрсатиш бўйича тарифлар миқдорини тасдиқлаш тўғрисида”ги 155-сонли қарорлари раҳбарлик ва ижро учун қабул қилинсин.

2. Тумандаги дафн этиш жойларини сақлаш қоидалари 1-иловага мувофиқ тасдиқлансин.

Фуқароларнинг ўзини ўзи бошқариш органлари билан ҳамкорликда тумандаги қабристонларни зарур даражада сақлаш ва ободонлаштириш ишлари ҳамда умумхалқ ҳашари, хотирлаш кунлари ва бошқа тадбирлар ташкил этиб борилсин.

3. Туман ободонлаштириш бошқармаси (И.Янгибоев) ва қабристонлар маъмуриятлари:

хизматлар учун қатъиян белгиланган тарифлар бўйича ҳисоб-китоб қилган ҳолда фуқароларнинг қабристонда кўрсатиладиган хизматларга доир буюртмаларини ўз вақтида ва сифатли бажарсинлар;

тумандаги қабристонлар ҳудудида “Дафн этиш жойларини сақлаш қоидалари тўғрисида”ги Ўзбекистон Республикаси Қонуни, мазкур қарор ҳамда бошқа норматив-ҳуқуқий ҳужжатлар талабларига қатъий риоя этилишини таъминласинлар ва амалга оширилган ишлар юзасидан ҳар чоракда туман ҳокимлигига ахборот тақдим этиб борсинлар.

4. Туман бош архитектори (Б.Мадалиев), туман Давлат санитария-эпидемиология назорати маркази (С.Рустамов) ва туман табиатни муҳофаза қилиш инспекцияси (И.Султонов)га:

қабристонлар ташкил этиш учун ер участкаси танлашни шаҳарсозлик ҳужжатлари, гидрогеологик тавсифлар, жой рельефининг хусусиятлари, тупроқ таркиби, атроф-табиий муҳитга энг кўп йўл қўйиладиган экологик юкламаларни ҳисобга олган ҳолда аҳоли пунктлари ва ҳудудларни қуриш қоидаларига, шунингдек, санитария меъёрлари ва қоидаларига мувофиқ амалга ошириш;

қабристонларнинг хизмат кўрсатиш даври муддатларига риоя этилишини таъминлаш ҳамда ишлаб турган ва лойиҳалаштирилаётган қабристонларнинг санитария-ҳимоялаш зонаси ҳудудида бирор-бир турар жой ва жамоат биноларини қуриш ёки дафн этиш учун ажратилган ер участкаларидан ноўрин фойдаланилишининг олдини олиш ҳамда уларга йўл қўймаслик юзасидан аниқ чора-тадбирларни амалга ошириш топширилсин.

5. Белгилансинки, мазкур қарор оммавий ахборот воситаларида расмий эълон қилинган кундан эътиборан кучга киради.

6. Мазкур қарор қабул қилиниши муносабати билан туман хокимининг 13 май 2016 йилдаги 583-сонли қарори ўз кучини йўқотган деб ҳисоблансин.

7. Ушбу қарор ижросини назорат қилишни ўз зиммамда қолдираман.

Туман ҳокими: А.РАҲМОНОВ